Source: https://ugyintezes.magyarorszag.hu/ugyek/410006/420012/420014/Cselekmenyek_a_buntetoeljaras_soran20091202.html?ugy=targylemond.html
Timestamp: 2019-12-16 01:44:55
Document Index: 19369175

Matched Legal Cases: ['bíróság\n', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

A büntetőeljárásról szóló 2017. évi XC. törvény (a továbbiakban: Be.) megalkotásakor a jogalkotó a tisztességes eljárást biztosító garanciák mellett az eljárások és az eljárásjog egyszerűsítését és gyorsítását tűzte ki célul. Ennek érdekében többek között megteremtette a terhelti együttműködés komplex rendszerét, amelyben a korábbi tárgylásról lemondást a Be. XCIX. fejezete szerinti eljárás egyezség esetén elnevezésű külön eljárás váltotta fel.
Az ügyészség és a terhelt a vádemelés előtt egyezséget köthet a terhelt által elkövetett bűncselekmény vonatkozásában a bűnösség beismeréséről és ennek következményeiről egyezség esetén lefolytatandó eljárás érdekében. Az egyezség megkötését a terhelt, a védő és az ügyészség egyaránt kezdeményezheti. Az egyezség megkötése érdekében az ügyészség, a terhelt és a védő a bűnösség beismeréséről és - az egyezség tárgyát képező bűncselekmény tényállását és Btk. szerinti minősítését kivéve - az egyezség tartalmi elemeiről egyeztetést folytathat.
Az egyezségnek tartalmaznia kell az egyezség tárgyát képező
bűncselekmény ügyészség által megállapított tényállását és Btk. szerinti minősítését;
a terhelt nyilatkozatát arról, hogy a bűnösségét beismeri, és ennek érdekében vallomást tesz; valamint
a büntetést vagy önállóan alkalmazható intézkedést.
Ezeken kívül az egyezség tartalmazhatja
a mellékbüntetést;
a büntetés vagy intézkedés mellett is alkalmazható intézkedést;
az eljárás megszüntetését;
a feljelentés elutasítását egyes bűncselekmények vonatkozásában;
a bűnügyi költség viselését, illetve
a terhelt által vállalt egyéb kötelezettségeket.
Ha az ügyészség és a terhelt egyezséget kötött, az ügyészség a jegyzőkönyvbe foglalt egyezséggel azonos tényállás és minősítés miatt emel vádat. Az ügyészség a vádiratban indítványt tesz arra, hogy a bíróság
az egyezséget hagyja jóvá;
az egyezség tartalmával egyező büntetést szabjon ki, illetve intézkedést alkalmazzon; továbbá
az egyezség tartalmával egyező egyéb rendelkezést tegyen.
Az egyezséget tartalmazó jegyzőkönyvet az ügyészség a vádirattal együtt nyújtja be a bírósághoz.
Az egyezség alapján folytatott bírósági eljárásban a védő részvétele kötelező. A vádemelés után, az előkészítő ülésen az ügyész ismerteti a vád és a vádiratban szereplő indítványok lényegét. Ezt követően a bíróság tájékoztatja a vádlottat az egyezség jóváhagyásának következményeiről, különösen arról, hogy az egyezséget jóváhagyó végzés ellen nincs helye fellebbezésnek, valamint a fellebbezési jog és bizonyítás felvételének további korlátairól. Ezután a bíróság felhívja a vádlottat arra, hogy nyilatkozzon, beismeri-e az egyezséggel egyezően a bűnösségét és lemond-e a tárgyaláshoz való jogáról. Ha a vádlott az egyezséggel egyezően beismeri a bűnösségét és lemond a tárgyaláshoz való jogáról, a bíróság e tény, az ügyiratok, valamint - szükség esetén - a vádlott kihallgatása és a védőhöz intézett kérdésekre adott válaszok alapján megvizsgálja, hogy az egyezség jóváhagyásának feltételei fennállnak-e.
A bíróság az egyezséget akkor hagyja jóvá, ha
az egyezség megkötése a törvényi feltételeknek megfelelt,
az egyezség tartalma a törvényi feltételeknek megfelel,
a vádlott az egyezség természetét és jóváhagyásának következményeit megértette,
a vádlott bűnösséget beismerő nyilatkozata egyértelmű és azt az ügyiratok alátámasztják.
A bíróság az egyezség jóváhagyását megtagadja, ha
a vád és a vádirati indítványok a jegyzőkönyvbe foglalt egyezségtől eltérnek,
a vádlott az előkészítő ülésen nem ismerte be a bűnösségét az egyezséggel egyezően, vagy nem mondott le a tárgyaláshoz való jogáról,
az egyezség jóváhagyásának feltételei nem állnak fenn,
a terhelt az általa vállalt egyéb kötelezettségeinek nem tett eleget,
a vádtól eltérő minősítés látszik megállapíthatónak.
Ha az egyezség jóváhagyásának feltételei fennállnak és a jóváhagyás megtagadásának nincs helye, a bíróság az egyezséget az előkészítő ülésen jóváhagyja. A bíróság egyezséget jóváhagyó végzése ellen nincs helye fellebbezésnek.